Christine Antorini (S), 2009-03-31:
Vi vil fra Socialdemokraternes side gerne takke SF for med de to beslutningsforslag her at have rejst debatten om et problem, som vi finder det er fantastisk vigtigt og meget presserende at vi politisk får fundet nogle løsninger på, nemlig hvor alt, alt for hurtigt det går med, at der mangler praktikpladser til unge, som er i gang med en faglig uddannelse.
Og det er ikke alene unge, der er i gang med en faglig uddannelse, som kan risikere at skulle stoppe med deres lærlingeforløb, fordi virksomhederne i øjeblikket ikke får ordrer ind, eller fordi nogle af dem lukker, det er også nye unge, som kunne tænke sig at vælge en erhvervsuddannelse, som bare kan konstatere, at antallet af praktikpladser rasler ned på grund af den økonomiske krise. Vi har også sympati for intentionen i SF's forslag, men vi har nogle bekymringer, der gør, at vi ikke kan stemme for det beslutningsforslag, der ligger her, men i stedet for opfordrer til, at diskussionen bliver brugt som springbræt til at lave en samlet pakke, der rent faktisk løser det helt afgørende problem, at unge ikke får mulighed for at gøre deres uddannelse færdig.
De to bekymringer, vi har, er bl.a., at SF peger på, at skolepraktikordningen skal genindføres på de områder, hvor den er blevet lukket ned.
Vi er ikke i tvivl om, at en af vejene er, at vi skal åbne mere op for skolepraktikken.
Men vi synes også, det er meget vigtigt, at man tager konkret stilling til, hvilke områder der mangler skolepraktikpladser på, og så åbne der i stedet for generelt at åbne for skolepraktikpladser, for ved generelt at åbne op for det er der risiko for, at det, der er nøglen i den kvalitet, som vi har i vores erhvervsuddannelsessystem, nemlig vekseluddannelsen og arbejdsgivernes forpligtelse til at oprette praktikpladser, forsvinder.
Men der er mulighed for, at vi ret præcist kan gå ind og kigge på, hvilke områder der mangler praktikpladser, og så skrue op for skolepraktikken der.
Så vi tror, at det er mere præcist at tænke det ind i konjunkturer og kombinere det med at blive ved med at presse på for, at arbejdsgiverne rent faktisk påtager sig deres forpligtelse.
Det kan vi gøre ved hjælp af et andet redskab, som SF så godt nok ikke peger på her, men som kunne være at dreje på Arbejdsgivernes Elevrefusion, sådan at de arbejdsgivere, der opretter praktikpladser, får en større bonus, hvorimod de arbejdsgivere, som smyger sig uden om, bliver straffet ved at skulle betale mere til ordningen.
Det andet forslag, som SF har med her, er, at der skal oprettes praktikpladscentre.
Igen: Vi er enige i de tanker, der bl.a. er i dele af fagbevægelsen, om at lave nogle forsøg med praktikcentre, men det, som fagbevægelsen er meget opmærksom på, og som ikke er en del af SF's forslag, er, at praktikcentrene skal være placeret på erhvervsskolerne.
Vi synes, det er bekymrende, hvis de bliver løsrevet fra erhvervsskolerne, for det, praktikcentrene skal bruges til, er jo i virkeligheden at løfte kvaliteten i skolepraktikken.
Det, der adskiller praktikcentre fra skolepraktikken, er for det første, at der skal åbnes op for, at de får lov til at lave en egentlig produktion, som de kan sælge, og for det andet, at de, der underviser på praktikcentrene, er svende fra virksomhederne, så det minder så meget som muligt om en rigtig virksomhed.
Der er i dag nogle begrænsninger i den skolepraktik, der er på erhvervsskolerne.
Vi synes egentlig, at det, som fagbevægelsen er nået frem til, nemlig at lave nogle forsøg med praktikcentre, som vel at mærke er placeret på erhvervsskolerne, er en rigtig god idé.
Vi vil være meget bekymrede, hvis det bliver fjernet fra erhvervsskolerne.
Det, som det jo handler om, er, at regeringen bare sidder på hænderne og venter på, at der kommer oplæg, men det er altså nu, der skal handles.
Vi har stået med tal fra hele efteråret, hvor vi bare har kunnet se, at antallet af praktikpladser falder.
Så vi kunne jo starte med at skrue på skolepraktikken, og det er jo også det, der er hovedessensen i forslaget fra SF.